钦定古今图书集成/明伦汇编/官常典/第473卷 > 周观
## 钦定古今图书集成/明伦汇编/官常典/第473卷 > 周观

按《魏书》本传：“观，代人也。骁勇有膂力，每在军陈，必应
募先登。以功进为军将长史。寻转军将。击赫连屈丐
有功，赐爵安川子，迁北镇军将。世祖即位，从讨蠕蠕，
以军功进为都副将，镇云中。神麚中，又讨蠕蠕，大获，
增爵为侯。从征平凉，进爵金城公，迁为都将。从破离
石胡，加散骑常侍，转高平镇将。观善抚士卒，号有威”
名。真君初，诏观统五军西讨秃发保周于张掖，徙其
民数百家，将置于京师。至武威，辄与诸将私分之。世
祖大怒，黜观为金城侯，改授内都大官。出除平南将
军、秦州刺史，复爵金城公。抚驭失和，民薛永宗聚众
于汾曲以叛，观讨永宗，为流矢所中。世祖幸蒲坂，观
闻帝至，惊怖而起，疮重遂卒。世祖怒，绝其爵。